《香岩阁》
清代·李呈祥

九顶露莲萼，千岩转逼窄。凿空绣紫苔，冰乳垂滴沥。

青松紧如拳，怒虬蹲绝壁。佛阁驾百船，凌空飞崒嵂。

仰盻天一痕，欲前足不力。禅榻杳无人，云洞遂深阗。

钟鸣川谷幽，霜清寒月夕。崖崩古殿摧，庭虚落叶积。

秀从恒岳分，路向台山陟。祀典既迁移，精灵岂久寂。

檀施见经营，静侣还驻锡。岳灵绛节朝，大士灯光白。

游者坚道心，万古清凉宅。

作者简介：（?—1665）明末清初山西隰州人，字麟野。明崇祯举人，官至兵部郎。清顺治初任分守大梁道，筑河堤数百里，开陈桥旧河直南路。再迁武昌及天津道，官至工部侍郎，有廉声。